**Дархан Дәулетов,**М.Қозыбаев атындағы СҚУ-дің *студенті*

**Жартылай финалда**

Әдемі әзілдерімен көрермен көзайымына айналып үлгерген М.Қозыбаев атындағы СҚУ-дегі “Бес жаңалық” командасы алғаш рет көңілділер мен тапқырлардың жоғары лигасының жартылай финалында өнер көрсетеді.

Көрерменді қызықты әрі астарлы әзіл-қалжыңдарымен баурап жүрген жастар “Қазақстанның көңілді тапқырлар клубы одағы” республикалық жастар қоғамдық бірлестігінің ұйымдастыруымен өтетін мемлекеттік тілдегі байқаудың жоғары лигасына жолдама алғаны белгілі. Осыдан үш жыл бұрын өткен “Jaidarman Awards – 2017” кешінде 15 аталым бойынша үздіктер марапатталған болатын. Біздің облысымыз да жүлдегерлердің арасынан табылып, “Үздік аймақтық лига” аталымында жеңіске жетті. Сондай-ақ, жастар “Қызылжар” лигасында топ жарып, “Ақмола” облыстық лигасында вице-чемпион атанғанын да мақтанышпен айтуға болады. Өйткені, бұл жеңістер жастарды жаңа жетістіктерге жетеледі. Осылайша, соңғы жылдары Қызылжар, Қостанай қалалары әкімдерінің кубоктары сарапқа салынған фестивальдарға қатысып, арнайы кубок және “Үздік әзіл” жүлдесімен марапатталды.

Нұр-Сұлтан қаласындағы Конгресс-холда өткен ойынға еліміздің әр өңірінен жеті команда жиналды. Солтүстікқазақстандық жастар Семей, Маңғыстау, Ақтөбе, Орал қалаларының әзілкештерімен сынға түсті. Сәлемдесу және үй тапсырмаларында жақсы өнер көрсетіп, қазылар алқасы ең көп ұпай қойды. Енді оларды жартылай финал ойындары күтіп тұр.

**// Солтүстік Қазақстан.- 2020.- 21 мамыр**